b"\n_START_ARTICLE_\nHeiner M\xc3\xbcller\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Vzhodni Nem\xc4\x8diji, v majhnem mestu Eppendorf na Sa\xc5\xa1kem. Njegov o\xc4\x8de je bil takrat kot levi\xc4\x8dar eden izmed prvih \xc5\xbertev monopola nacionalsocialisti\xc4\x8dne politi\xc4\x8dne stranke v Nem\xc4\x8diji. Ko je bil M\xc3\xbcller star \xc5\xa1tiri leta, so ga priprli; najprej je pristal v preventivnem priporu, kasneje je bil interniran v tabori\xc5\xa1\xc4\x8de, kjer je ostal skoraj leto dni. Ta izku\xc5\xa1nja je bila za odra\xc5\xa1\xc4\x8dajo\xc4\x8dega verjetno odlo\xc4\x8dilna: od takrat je bil nenehno socialno izklju\xc4\x8den, moral je skrivati svoja od o\xc4\x8deta podedovana politi\xc4\x8dna prepri\xc4\x8danja, celotno dru\xc5\xbeino je neprestano pestilo materialno pomanjkanje. Po o\xc4\x8detovem izpustu se je dru\xc5\xbeina preselila v Waren v Mecklenburg, kjer je M\xc3\xbcller obiskoval osnovno \xc5\xa1olo in gimnazijo. Leta 1944 je bil vklju\xc4\x8den v prisilno delo. Konec vojne je \xc5\xa1estnajstletnik ob\xc4\x8dutil kot stanje\xc2\xa0\xc2\xbbabsolutne svobode\xc2\xab. Dve leti po vojni se je dru\xc5\xbeina preselila nazaj na Sa\xc5\xa1ko. M\xc3\xbcller je nato naslednje leto maturiral in za\xc4\x8del opravljati delo pomo\xc5\xbenega bibliotekarja v mestni knji\xc5\xbenici. Ko je bil leta 1951 njegov o\xc4\x8de, tokrat zaradi neposlu\xc5\xa1nosti sovjetskemu represivnemu sistemu, prisiljen k umiku v Zahodno Nem\xc4\x8dijo, se je M\xc3\xbcller odlo\xc4\x8dil ostati v Nem\xc5\xa1ki demokrati\xc4\x8dni republiki._NEWLINE_Preselil se je v Berlin, kjer se je kot asocialni nomad brez stanovanja, rednih dohodkov in socialnih vezi preizku\xc5\xa1al kot novinar, kritik in \xc5\xa1e precej manj uspe\xc5\xa1no kot pisatelj. Pri dru\xc5\xa1tvu pisateljev je spoznal svojo prvo \xc5\xbeeno, pisateljico otro\xc5\xa1ke literature in pesnico Inge Schwenkner. Inge je umrla po ne\xc5\xa1tetih poskusih samomora v letu 1966 in pustila za sabo mo\xc4\x8dno podobo in grenak priokus._NEWLINE_M\xc3\xbcller \xc5\xbee s svojo tretjo dramo, komedijo Preseljenka ali \xc5\xbdivljenje na de\xc5\xbeeli povzro\xc4\x8di afero, ko je kriti\xc4\x8dno opozoril na \xc2\xa0\xc2\xbbrazkorak med utopi\xc4\x8dno te\xc5\xbenjo (socializem) in prozai\xc4\x8dno realnostjo\xc2\xab, za kar se je moral pisno opravi\xc4\x8diti visokim funkcionarjem. Kljub temu je utrpel sankcije in bil izklju\xc4\x8den iz dru\xc5\xa1tva pisateljev in nem\xc5\xa1kega kulturnega prostora. \xc5\xa0ele po dvajsetih letih je do\xc5\xbeivela Preseljenka svojo drugo uprizoritev._NEWLINE_V sedemdesetih pi\xc5\xa1e M\xc3\xbcller predvsem\xc2\xa0\xc2\xbbtekste za Zahod\xc2\xab. Zahod je namre\xc4\x8d njihova edina mo\xc5\xbenost za uprizoritev. Nastale so predelave anti\xc4\x8dnih in kasneje tudi Shakespearovih dram kot Ojdip tiran, Filoktet, Heraklej 5, Prometej, Macbeth, Horacijevec itd. Kot v prej\xc5\xa1njih se v njih ukvarja z realnostjo Nem\xc5\xa1ke demokrati\xc4\x8dne republike. To so drame o\xc2\xa0\xc2\xbbsocialisti\xc4\x8dni zgodovini v 'patu', ki se vrtijo okrog tragi\xc4\x8dnosti stalinisti\xc4\x8dne deformacije utopije, okrog dialektike ideala in resni\xc4\x8dnosti, razmerja med v\xc3\xa9denjem in mo\xc4\x8djo, opravka z nasiljem v (socialisti\xc4\x8dni) zgodovini in vpra\xc5\xa1anja legitimacije \xc5\xbertev revolucionarnih procesov.\xc2\xab\xc2\xa0Veliko zanimanje, ki ga M\xc3\xbcller povzro\xc4\x8di na Zahodu, napove skoraj\xc5\xa1njo neizpodbitno rehabilitacijo tudi na Vzhodu._NEWLINE_V osemdesetih, predvsem po padcu berlinskega zidu, M\xc3\xbcller postane avtor svetovnega merila, popikona in kultna figura obenem,\xc2\xa0\xc2\xbbki si ga nobena oblast ni uspela podrediti in ki je ube\xc5\xbeal vsakr\xc5\xa1nemu nakazujo\xc4\x8demu se polo\xc5\xbeaju mo\xc4\x8di\xc2\xab. Od leta 1989 je bil direktor Berliner Ensembla, biv\xc5\xa1ega Brechtovega teatra, in re\xc5\xbeiser v Deutsches Theater, kjer je na oder postavil svoje nekatere dotlej prepovedane drame kot Revolver in Hamletma\xc5\xa1ina (kot nepozabni osemurni uprizoritveni maraton)."